༄༅། །དཔལ་ཚོགས་ཀྱི་བདག་པོའི་སྒྲུབ་ཐབས་བཞུགས་སོ། །
ན་མོ་གུ་རུ་རཏྣ་ཝརྡྷཱ་ཡ། རྣལ་འབྱོར་པ་དབང་དང་རྗེས་གནང་ཐོབ་ཅིང་དམ་ཚིག་དང་ལྡན་པས་ཆོས་དང་མཐུན་པའི་འབྱོར་པ་རྒྱས་པའི་ཆེད་དུ་ཚོགས་ཀྱི་བདག་པོ་བསྒྲུབ་པར་འདོད་པས། སྔོན་དུ་གནོད་སྦྱིན་བསེ་གདོང་ཅན་ལ་ཆོ་ག་བཞིན་མནན་པ་བྱས་ལ། དབེན་པའི་གནས་སུ་མཎྜལ་ལ་པདྨ་འདབ་བརྒྱད་དམར་པོ་བྲི། དེའི་དབུས་སུ་ཟླ་གམ་དམར་པོ་ལ་ཚོམ་བུ་དམར་པོ་དགོད། དེའི་སྟེང་དུ་རྟེན་གཏོར་ནོར་བུའི་དབྱིབས་ཅན་ལ་ཆོ་ག་བཞིན་དུ་བྲིས་པའི་བྲིས་སྐུ་འཛུགས་པར་གསུངས་ནའང་། ཕྱག་ལེན་ལ་མཎྜལ་གྱི་སྟེང་དུ་བྲིས་སྐུ། བྲིས་སྐུའི་ཞལ་གྱི་གཡོན་ཟུར་ངོས་སུ་རྟེན་གཏོར། གཡས་ངོས་སུ་འདས་གཏོར། མདུན་དུ་རྒྱུན་གཏོར་བཤམ་པར་མཛད། གང་ལྟར་ཡང་གཏོར་མ་རྣམས་ཀྱི་མཐར་དཀར་གསུམ་མངར་གསུམ། ལ་དུ། ལ་ཕུག །སྤོད་སྣ་ཚོགས་བཏབ་པའི་རིལ་བུ་མར་དུ་བཅོས་པས་བརྒྱན། མཆོད་འགོ་གཡས་ནས་བརྩམས་པའི་ཆུ་གཉིས་སྔོན་འགྲོའི་ཉེར་སྤྱོད་ཚར་གཉིས་དང་། རང་གི་མདུན་དུ་ནང་མཆོད་རྡོ་རྗེ་དྲིལ་བུ་རྣམས་བཤམ། མཆོད་པ་བྱིན་རླབས་བདེ་མཆོག་ལྟར་བྱས་ལ། སྐྱབས་འགྲོ་སེམས་བསྐྱེད་སྔོན་དུ་འགྲོ་བས་རང་སྐད་ཅིག་གིས་འབྱུང་པོ་འདུལ་བྱེད་དུ་གསལ་བའི་ཐུགས་ཀའི་ཧཱུྃ་ལས་འོད་འཕྲོས་པས་བླ་མ་དང་འབྱུང་པོ་འདུལ་བྱེད་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿ ཨོཾ་བྷཱུ་ཏ་ཌཱ་མ་ར་ཨརྒྷཾ་པྲ་ཏཱ ཙྪི་སྭཱཧཱ། ཞེས་སོགས་ཆུ་གཉིས་སྔོན་འགྲོའི་ཉེར་སྤྱོད་ཀྱིས་མཆོད། གུར་ནས་འབྱུང་བའི་རྒྱུན་བཤགས་བྱ། ཚད་མེད་བཞི་བསྒོམ། ཨོཾ་ཤཱུ་ནྱ་ཏཱ་སོགས་ནས་ཧཾ་ཞེས་བརྗོད་པས་གཟུང་འཛིན་གཉིས་སྣང་གིས་བསྡུས་པའི་ཆོས་ཐམས་ཅད་རང་བཞིན་གྱིས་མ་དམིགས་པའི་སྟོང་ཉིད་འོད་གསལ་སྤྲོས་པའི་མཐའ་ཐམས་ཅད་དང་བྲལ་བ་ནམ་མཁའ་ལྟ་བུར་གྱུར། སྟོང་པའི་ངང་ལས་ཧཱུྃ་ཡིག་ལས་བྱུང་བའི་རྡོ་རྗེའི་ས་གཞི། ར་བ། དྲ་བ། གུར། བླ་བྲེ། ཡེ་ཤེས་ཀྱི་མེ་ཕུང་རབ་ཏུ་འབར་བ་དང་བཅས་པའི་སྲུང་བའི་འཁོར་ལོའི་ནང་དུ། པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་མཐིང་ནག་ལས་རྡོ་རྗེ་ཧཱུྃ་གིས་མཚན་པ། དེ་ལས་འོད་ཟེར་འཕྲོས་འདུས་ཡོངས་སུ་གྱུར་པ་ལས་རང་ཉིད་ཁྲོ་བོའི་རྒྱལ་པོ་འབྱུང་པོ་འདུལ་བྱེད་སྐུ་མདོག་སྔོན་པོ་ཞལ་གཅིག་ཕྱག་བཞི་པ། གཡས་དང་པོས་རྡོ་རྗེ་བ་དན་རྩེ་གསུམ་དང་ལྡན་པ་དང་། གཡོན་དང་པོས་ཐོད་ཁྲག་ལྕང་ལོ་དང་ལྡན་པ་ཐུགས་ཀར་འཛིན་པ། འོག་མ་གཉིས་མདའ་གཞུ་རྒྱབ་ནས་འགེངས་པ། ཞལ་མཆེ་བ་གཙིགས་ཤིང་སྤྱན་གསུམ་དང་ལྡན་པ། ཧ་ཧའི་གད་རྒྱངས་ཀྱིས་སུམ་ཅུ་རྩ་གསུམ་ལ་སོགས་པའང་འཇིགས་པར་མཛད་པ། སྨ་ར་དང་སྨིན་མ་དང་དབུ་སྐྲ་སེར་པོ་གྱེན་དུ་བརྫེས་པ། མི་མགོ་སྐམ་པོ་ལྔའི་དབུ་རྒྱན་དང་རློན་པ་ལྔ་བཅུའི་དོ་ཤལ་ཅན། རིན་པོ་ཆེ་དང་སྦྲུལ་གྱིས་བརྒྱན་པ། སྟག་གི་པགས་པའི་ཤམ་ཐབས་གསོལ་བ། མི་རོའི་སྟེང་ན་ཞབས་གཡས་བསྐུམ་ཞིང་གཡོན་བརྐྱང་བའི་སྟབས་ཀྱིས་ཡེ་ཤེས་ཀྱི་མེ་འབར་བའི་དབུས་ན་བཞུགས་པ། དེའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ཐུགས་ཀའི་ཧཱུྃ་ཡིག་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཁྲོ་བོའི་རྒྱལ་པོ་འབྱུང་པོ་འདུལ་བྱེད་ཀྱི་རྣམ་པར་ཨོཾ་བཛྲ་ས་མཱ་ཛཿ ཞེས་པས་སྤྱན་དྲངས་ལ། ཛཿཧཱུྃ་བཾ་ཧོཿ གཉིས་སུ་མེད་པར་བསྟིམ། སླར་ཡང་ཐུགས་ཀ་ནས་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ ཞེས་པས་སྤྱན་དྲངས་ལ། ཨོཾ་ཨ་བྷི་ཥིཉྩ་ཏུ་མཱཾ་སརྦ་ཏ་ཐཱ་ག་ཏ། ཞེས་གསོལ་བ་བཏབ་པས། ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ་ཞེས་གསུངས་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག །ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུར་བརྒྱན་པར་མོས་ལ་ཚོགས་ཞིང་གི་སྐབས་ལྟར་མཆོད། འབར་བའི་སྐུ་ཅན་ཉི་མ་འབུམ་གྱི་གཟི། །དཔའ་བོའི་སྟངས་སྟབས་ཞབས་ཀྱིས་ས་འོག་གཡོ། །རབ་ཏུ་ཁྲོས་པའི་ཁྲོ་གཉེར་གློག་སྟོང་འཁྱུག ། དཔལ་ཆེན་འབྱུང་པོའི་དགྲ་ལ་ཕྱག་འཚལ་ལོ། །བཞད་པའི་ང་རོས་སུམ་ཅུ་རྩ་གསུམ་འཇིགས། །ཀུན་ཏུ་ཐོགས་མེད་གདུག་པའི་མཚོན་ཆ་བསྣམས། །སྙིང་རྗེའི་དབང་གིས་ཞི་ཞིང་འགྲོ་ལ་བརྩེ། །དངོས་གྲུབ་སྩོལ་མཛད་ཁྱོད་ལ་ཕྱག་འཚལ་ལོ། །ཞེས་པས་བསྟོད། ནང་མཆོད་བདེ་མཆོག་ལྟར་བྱིན་གྱིས་བརླབས་ལ། ཨོཾ་ཨཱཿཧཱུྃ་གིས་ཕུལ་ནས། ཐུགས་ཀའི་ཧཱུྃ་ཡིག་ལ་སྔགས་ཀྱིས་བསྐོར་བ་དམིགས་ནས། སུམྦྷ་བརྒྱ་རྩ་ལ་སོགས་པ་བཟླས་པའི་མཐར། རང་གི་ཐུགས་ཀ་ནས་འོད་ཟེར་འཕྲོས་པས་གདན་འོད་ཟེར་གྱི་རྣམ་པར་གྱུར་ནས་རང་ལ་ཐིམ་པར་བསམ། དེ་ནས་མདུན་གྱི་ནམ་མཁར་ཁྲོ་བོ་ཆེན་པོ་བསྐྱེད། ཡན་ལག་བཞི་རྫོགས་དང་། མཆོད་བསྟོད་གོང་བཞིན་བྱ། འདས་གཏོར་ནང་མཆོད་ལྟར་བྱིན་གྱིས་བརླབས་ལ། བྷཱུ་ཏ་ཌཱ་མ་རའི་མཐར་ཨ་ཀཱ་རོ་བཏགས་པས་དབུལ་ལ་མཆོད་བསྟོད་གསོལ་བ་གདབ། རྟེན་གཏོར་ནམ་མཁའ་མཛོད་ཀྱི་སྔགས་རྒྱས་ཟད་མི་ཤེས་པའི་ལོངས་སྤྱོད་ཆེན་པོར་བྱིན་གྱིས་བརླབས་ལ་བྲིས་སྐུ་བསང་སྦྱང་། སྟོང་པའི་ངང་ལས་རང་ཉིད་ཁྲོ་བོ་ཆེན་པོར་གསལ་བའི་མདུན་དུ་བཻ་ཌཱུཪྻའི་བྲག་རིའི་ཁྲོད་དུ་པདྨ་དམར་པོ་འདབ་མ་བརྒྱད་པའི་ལྟེ་བར་ནོར་བདག་བྱི་བ་སྔོན་པོ་རིན་པོ་ཆེ་སྣ་ཚོགས་སྐྱུགས་པའི་སྟེང་དུ་གཿ ཡིག་དམར་པོ་ཡོངས་སུ་གྱུར་པ་ལས་དཔལ་ཚོགས་ཀྱི་བདག་པོ་སྐུ་མདོག་དམར་པོ་གླང་པོ་ཆེའི་གདོང་པ་ཅན་རྣོ་ཞིང་དཀར་བའི་མཆེ་བ་རབ་ཏུ་གཙིགས་ཤིང་སྤྱན་གསུམ་དང་ལྡན་པ། དབུ་སྐྲ་རལ་པའི་ཐོར་ཅོག་ནག་པོ་སྤྱི་བོར་བཅིངས་པའི་རྩེར་ཡིད་བཞིན་གྱི་ནོར་བུས་མཚན་ཞིང་དར་དམར་པོ་ཅོད་པན་འཕུར་བ། ཕྱག་བཅུ་གཉིས་ཀྱི་གཡས་པ་དྲུག་ན་དགྲ་སྟྭ་མདའ་ཆེན་ལྕགས་ཀྱུ་རྡོ་རྗེ་རལ་གྲི་འཕངས་མདུང་རྣམས་འཛིན་པ། གཡོན་པ་དྲུག་ན་གཏུན་ཤིང་གཞུ་ཁ་ཊྭཱཾ་ག་ཁྲག་གིས་གང་བའི་ཐོད་པ་ཤ་ཆེན་གྱིས་གང་བ་ཕུབ་དང་ལྷན་ཅིག་ཏུ་མདུང་ལ་བ་དན་བཏགས་པ་རྣམས་འཛིན་པ། གཡས་གཡོན་གྱི་བཞི་པའི་ཕྱག་མཚན་རྡོ་རྗེ་དང་ཐོད་ཁྲག་ཐུགས་ཀར་འཛིན་ཅིང་ལྷག་མ་རྣམས་འཕྱར་བའི་ཚུལ་གྱིས་བཟུང་བ། དར་སྣ་ཚོགས་ཀྱི་ཤམ་ཐབས་གསོལ་ཞིང་། རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ། ཞབས་གཡོན་བརྐྱངས་པའི་སྐྱིལ་ཀྲུང་ཕྱེད་པའི་གར་སྟབས་ཀྱིས་འོད་ཟེར་དམར་པོར་རབ་ཏུ་འཁྲུགས་པའི་དབུས་ན་བཞུགས་པ། དེའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཐུགས་ཀའི་དབུས་སུ་ག༔ ཡིག་དམར་པོ། དེ་ནས་རང་ཉིད་ཁྲོ་བོ་ཆེན་པོར་གསལ་བའི་ཐུགས་ཀ་ནས་འོད་ཟེར་འཕྲོས་པས་སུམ་ཅུ་རྩ་གསུམ་གྱི་གནས་ནས་དཔལ་ཚོགས་ཀྱི་བདག་པོའི་སྐུའི་ཚོགས་བསམ་གྱིས་མི་ཁྱབ་པ་སྤྱན་དྲངས་ཏེ་མདུན་གྱི་ཚོགས་ཀྱི་བདག་པོ་ལ་ཐིམ་པར་མོས་ལ། དྲིལ་བུ་གསིལ་ཞིང་། ཨོཾ་གཿགཿསིདྡྷི་སིདྡྷི་སརྦ་ཨརྠ་མེ་པྲ་སཱ་དྷ་ཡ་ཧཱུྃ་ཧཱུྃ་ཛཿཛཿསྭཱཧཱ། ཞེས་བརྒྱ་རྩ་ལ་སོགས་མང་དུ་བརྗོད་པས་བཀུག་པ། ཛཿ ཧཱུྃ་བཾ་ཧོཿ ཞེས་བརྗོད་པས་མདུན་དུ་བསྒོམས་པ་དང་གཉིས་སུ་མེད་པར་གྱུར་པར་མོས་ཏེ། དེ་ལ་ཨོཾ་པདྨ་ཀ་མ་ལཱ་ཡ་སྟྭཾ་ཞེས་པས་གདན་ཕུལ་ནས་ས་མ་ཡ་ཧོཿ ཞེས་པས་དམ་ལ་བཞག །སླར་ཡང་ཐུགས་ཀ་ནས་འོད་ཟེར་འཕྲོས་པས་དབང་ལྷ་སྤྱན་དྲང་བ་སོགས་གོང་བཞིན་བྱས་ནས། ཆུའི་ལྷག་མ་ཡར་ལུད་པ་ལས་འོད་དཔག་མེད་ཀྱིས་དབུར་བརྒྱན་པར་མོས་ལ། བྱིན་གྱིས་བརླབས་པའི་མཆོད་པ་རྣམས། ཨོཾ་ག་ཎ་པ་ཏི་ཨརྒྷཾ་པྲ་ཏཱིཙྪ་སྭཱ ཧཱ། ཞེས་སོགས་ཀྱིས་དབུལ། མེ་ཏོག་དམར་པོ་དང་སྤོས་སྣ་ཚོགས་ཕུལ་ལ། རྒྱལ་བའི་སྐུ་གསུང་ཐུགས་རྡོ་རྗེ། །གཉིས་མེད་ཡེ་ཤེས་ལས་བྱུང་བ། །ཚོགས་རྗེ་ཚོགས་དབང་ཚོགས་ཀྱི་བདག །བགེགས་ཀྱི་གཙོ་ལ་མཆོད་ཅིང་མཆོད། །མེ་ཏོག་ལ་སོགས་མཆོད་པ་དང་། །ལ་དུ་ལ་སོགས་མཐུན་རྫས་ཀྱིས། །བགེགས་རྒྱལ་ཚོགས་བདག་འཁོར་བཅས་མཆོད། །དངོས་གྲུབ་ཐམས་ཅད་བདག་ལ་སྩོལ། །ཞེས་སོགས་ཅི་ཤེས་ཀྱིས་བསྟོད། རྒྱུན་གཏོར་མཁའ་འགྲོ་སྤྱི་གཏོར་ལྟར་བྱིན་གྱིས་བརླབས་ལ། ག་ཎ་པ་ཏི་ལ་ནམ་མཁའ་མཛོད་ཀྱི་སྔགས་བཏགས་པས་དབུལ། མཆོད་བསྟོད་འདོད་དོན་ཞུས་ལ། རང་གི་སྙིང་ག་ནས་འོད་ཟེར་དམར་པོ་འཕྲོས་པས་བྲིས་སྐུའི་ཐུགས་ཀའི་གཿ ཡིག་སྔགས་ཀྱིས་བསྐོར་བ་ལ་ཕོག་པས་ཐུགས་བརྒྱུད་བསྐུལ་བས་སྐྱེ་འགྲོ་དབང་དུ་བསྡུས་ཤིང་ཟས་ནོར་གྱི་ཆར་བབས་ནས་དངོས་གྲུབ་ཐམས་ཅད་སྩལ་བར་བསམ་ཞིང་། སུམྦྷ་བརྒྱ་ཕྲག་ལ་སོགས་པས་འགོ་དྲངས་པའི། ཨོཾ་ཨཱཿགཿཧཱུྃ་སྭཱ ཧཱ། ཞེས་པ་འབུམ་ཕྲག་གཅིག་གམ་འབྲུ་འབུམ་བཟླ། ཨོཾ་བ་ར་ཀ་ཏཱ་ཡ་སྭཱཧཱ། ཨོཾ་ཝ་ཀ་ཏེ་ཀ་དཾཥྚ་བྷིནྡྷ་ཧཱུྃ་ཕཊ་སྭཱཧཱ། ཨོཾ་བྷྲཱུྃ་ག་ཎ་པ་ཏ་ཡེ་སྭཱཧཱ། ཞེས་པ་རྣམས་དང་གྲུབ་ན་གཟུངས་ཀྱང་ཅི་ནུས་བཟླའོ། །སྤྲོ་ཞིང་ནུས་ན་བུམ་པ་ཆོ་ག་བཞིན་བཅས་པར་འབྱུང་འདུལ་བསྐྱེད་བཟླས་བྱས་པའི་ཆུས་བྲིས་སྐུ་མེ་ལོང་གི་ངོས་ལ་ཤར་བ་ལ་སྐུ་ཁྲུས་གསོལ། རིན་པོ་ཆེ་སྣ་ཚོགས་བཀོད་པའི་མཎྜལ་དང་མཆོད་རྫས་རྣམས་འདོད་ཡོན་ལྔར་དམིགས་ལ། མེ་ཏོག་ཕྲེང་བ་ལ་སོགས་རིན་ཆེན་དབྱིག །ལ་དུ་ལ་ཕུག་འབྲས་བུ་ཡིད་འོང་ཟས། །ཕྱོགས་བཅུའི་ཆུ་སྐྱེས་ཐང་སྐྱེས་ལོངས་སྤྱོད་རྐྱེན། །རིས་མ་བཅད་པའི་མཆོད་སྤྲིན་རྒྱས་པར་འབུལ། །མཎྜལ་དམ་པ་རབ་ཏུ་མཛེས་པ་དང་། །བཤོས་གཙང་མར་མེ་ཡོན་ཆབ་སྣ་ཚོགས་དང་། །འབྲས་ཆང་རྒུན་ཆང་ལ་སོགས་བཏུང་བའི་མཆོག །སྦྲང་རྩི་བུ་རམ་ལ་སོགས་མངར་བའི་རོ། །ལྷན་ཅིག་སྐྱེས་དང་རབ་ཏུ་སྦྱར་བ་ཡི། །སྣ་ཚོགས་མཆོད་པ་དམ་པ་འདི་དག་བཞེས། །ཏིང་འཛིན་སྔགས་དང་ཕྱག་རྒྱའི་རྣམ་འཕྲུལ་ལས། །བྱུང་བའི་བླ་མེད་མཆོད་པ་འདི་དག་འབུལ། །གཟུགས་སྒྲ་དྲི་རོ་རེག་བྱ་ལ་སོགས་པའི། ། འདོད་ཡོན་ཚོགས་ཀྱི་མཆོད་པ་བཞེས་སུ་གསོལ། །བདག་ཉིད་དང་བས་བཤམས་ཤིང་སྤྲུལ་པ་ཡི། །མཆོད་པའི་ཚོགས་ཀྱིས་ལྷ་ཆེན་མཉེས་གྱུར་ཅིག ། ཅེས་པས་མཆོད་ཅིང་བསྟོད། བསྙེན་པ་རྫོགས་ནས་རྟེན་གཏོར་ནང་མཆོད་ལྟར་བྱིན་གྱིས་བརླབས་ལ། བསྙེན་སྔགས་ལ་ཨ་ཀཱ་རོ་བཏགས་པས་ཕུལ། མཆོད་བསྟོད་འདོད་དོན་ཞུས་ཏེ་ནམ་མཁའི་ལྷ་གཤེགས་སུ་གསོལ། བྲིས་སྐུ་ལ་བརྟན་བཞུགས་བྱས་པ། རྟེན་གཏོར་དང་བཅས་པ་བང་མཛོད་ལ་སོགས་པ་གཞན་གྱིས་མི་མཐོང་བའི་སར་བཞུགས་སུ་གསོལ། རང་གི་གནས་གསུམ་བསྲུངས་ལ་དགེ་བ་བསྔོ་ཞིང་བཀྲ་ཤིས་དང་དགའ་སྟོན་རྒྱས་པར་བྱའོ། །
དཔལ་ཚོགས་ཀྱི་བདག་པོ་ཁམས་གསུམ་གྱི་འཁོར་ལོས་སྒྱུར་བ་པོ་སྒྲུབ་པའི་ཐབས་འདི་ནི། དཔལ་ས་སྐྱའི་རྗེ་བཙུན་ཆེན་པོ་དང་ཆོས་ཀྱི་རྒྱལ་པོ་འཕགས་པའི་གདམས་པ་ཇི་ལྟ་བ་བཞིན་དུ་བཙུན་པ་དཀོན་མཆོག་ལྷུན་གྲུབ་ཀྱིས་ཨེ་ཝཾ་ཆོས་ལྡན་དུ་བྲིས་པའོ། །སྣོད་མིན་ལ་གསང་ཞིང་སྦ་བར་བྱའོ།། །། མངྒ་ལཾ།། །། ༈